མཁར་འདི་སྤུ་རྒྱལ་བཙན་པོས་ཐོག་མར་དབང་དུ་བསྒྱུར་པའི་ལོ་ཚིགས་ལ་མཁས་པ་དང་ཞིབ་འཇུག་པ་མང་པོ་ཞིག་འདོད་ཚུལ་མི་མཐུན་ཏེ།ལ་ལས་སྤྱི་ལོ་༧༢༧ལོར་འདོད་པ་དང་ལ་ལས་༧༧༧ལོར་འདོད།ཡང་ཁ་ཅིག་གིས་སྤྱི་ལོ་༧༨༡ལོར་འདོད་ཅིང་།ཁ་ཅིག་གིས་སྤྱི་ལོ་༧༨༦ལོར་འདོད་པ་དང་།འགའ་ཞིག་གིས་༧༨༧ལོར་འདོད་ཀྱིན་ཡོད།དང་པོ་ནི་པོ་ཞིས་ཧི་དང་ཐོ་མ་སི་སོགས་ཡིན་ལ།ཁོང་ཚོས་བོད་བཙན་པོས་ཀྭ་ཆུ་དབང་དུ་བསྒྱུར་པའི་ལོ་ནི་༧༢༧ལོ་ཡིན་ལ།ཤ་ཅུ་ནི་ཀྭ་ཆུ་ཁྲོམ་ལ་གཏོགས་པའི་ཁྲི་སྡེ་ཞིག་ཡིན་པས་ཀྭ་ཆུ་དབང་དུ་བསྒྱུར་ན་ཤ་ཅུ་ནི་དོན་གྱིས་དབང་དུ་བསྒྱུར་ཡོད་པ་ལ་དགོངས་པ་འདྲ་ཞིང་།ལ་ལས་ཏུན་ཧོང་ཡིག་ཆ་ཨང་ལས།སྔར་ཡོས་བུ་ལོ་ལ།བོད་སུམ་དང་འ་ཞ་གྲམ་དགུར་ལྟོགས་སྟེ་ཤི་བ་ལས་ཐུག་པས།ཤ་ཅུ་སྐུན་མཁར་དུ་ལྟག་ཏུ་གངས་པ་ཙམ་གི་དུས་ན།ཞེས་པའི་ཁྲོད་ཀྱི་ཡོས་བུའི་ལོ་ནི་སྤྱི་ལོ་༧༢༧ལོ་ལ་བབས་ཡོད་པར་འདོད་པས་དེ་ལ་བསྟུན་ཏེ་༧༢༧ལོ་ཡིན་པར་འདོད།འདོད་ཚུལ་གཉིས་པ་འཛིན་མཁན་གྱིས་དབྱིན་ཇིའི་རྒྱལ་གཉེར་དཔེ་མཛོད་ཁང་དུ་ཉར་བའི་ཏུན་ཧོང་ཡིག་ཆ་ཨང་དང་ཏུན་ཧོང་ཡིག་ཆ་ཨང་སོགས་ལ་དཔྱད་གཞི་བྱས་ཏེ་སྤྱི་ལོ་༧༧༧ལོ་ལ་ཤ་ཅུ་བླངས་པར་བཤད།སྤྱི་ལོ་༧༨༡ལོར་འདོད་མཁན་གྱིས་རྒྱའི་དེབ་ཐེར་ཡོན་ཧི་ཅུན་ཞན་ཐུ་ཀྲིཞེས་པར་ཁུངས་བཅོལ་ཅིང་།དེབ་ཐེར་དེའི་ནང་ཅན་ཀྲུང་ཁྲི་ལོ་གཉིས་པར་བོད་ལ་ཤོརཞེས་འཁོད་ཡོད།སྤྱི་ལོ་༧༨༦ལོར་འདོད་མཁན་ནི་རྒྱའི་མཁས་པ་ལོ་ཀྲིན་ཡུས་དང་འཇར་ཕན་གྱི་མཁས་པ་ཧྲན་ཁི་ཧྥིན་རོས་སོགས་ཡིན་ལ།ཁོ་ཚོས་ཁུངས་གཏུག་ས་ནི་རྒྱ་ཡིག་གི་ཏུན་ཧོང་ཡིག་ཆ་ཨང་ཞེས་པ་དེ་ཡིན།སྤྱི་ལོ་༧༨༧ལོར་འདོད་མཁན་ནི་ཧྥ་རན་སིའི་མཁས་པ་ཏའི་མིས་ཝེ་ཡིན་ལ།ཁོས་སྤྱི་ལོ་༧༧༧ལོར་ཀྲུའུ་ཏེན་འདས་ཤིང་།དེ་ནས་ལོ་བཅུའི་རྗེས་སུ་ཏུན་ཧོང་བོད་ཀྱིས་བཟུང་བས་སྤྱི་ལོ་༧༨༧ལོར་ཁེལ་ཡོད་ཟེར།ཁོ་བོས་བལྟས་ན་ཤ་ཅུ་བོད་ཀྱིས་ཐོག་མར་དབང་བསྒྱུར་པའི་ལོ་ནི་སྤྱི་ལོ་༧༧༧ལོ་ཡིན་སྙམ་སྟེ།དེ་ལྟར་ཁས་བླངས་ན་གཅིག་ནས་ཏུན་ཧོང་ཡིག་ཆ་ཨང་སོགས་ལས་བྱུང་བའི་ཤ་ཅུའི་རྩེ་རྗེ་དག་གི་ལོ་ཚིགས་དང་མཐུན་པ་དང་།གཉིས་ནས་སྤྱི་ལོ་༧༧༦ལོར་བོད་ཀྱིས་ཡང་བསྐྱར་ཀྭ་ཆུ་བླངས་ཤིང་།དེའི་ཕྱི་ལོར་ཤ་ཅུ་བླངས་ཞེས་བཤད་ན་རྣ་བར་བདེ་ཞིང་བློ་ངོར་འབབ་པས་སོ།།རྒྱའི་ཐང་ཡིག་རྙིང་མ་ལས།སྤྱི་ལོ་༨༡༩ལོར་བོད་ཀྱིས་ཤ་ཅུ་བླངས་པར་བཤད་པ་ནི་ཧ་ཅང་འཐད་དཀའ་སྟེ།གཅིག་ནས་ཧ་ཅང་འཕྱི་དྲགས་པ་དང་།གཉིས་ནས་ལུང་རིགས་ཚད་ལྡན་དུ་མ་དང་འགལ་བའི་ཕྱིར་རོ་སྙམ།